CELEX: 32012D0012(01)
Language: fi
Date: 2012-07-03 00:00:00
Title: 2012/386/EU: Euroopan keskuspankin päätös, annettu 3 päivänä heinäkuuta 2012 , eurojärjestelmän rahoitusoperaatioihin sekä vakuuskelpoisuuteen liittyvistä väliaikaisista lisätoimenpiteistä annetun päätöksen EKP/2011/25 muuttamisesta (EKP/2012/12)

14.7.2012   
            
            
               FI
            
            
               Euroopan unionin virallinen lehti
            
            
               L 186/38
            
         EUROOPAN KESKUSPANKIN PÄÄTÖS,
   annettu 3 päivänä heinäkuuta 2012,
   eurojärjestelmän rahoitusoperaatioihin sekä vakuuskelpoisuuteen liittyvistä väliaikaisista lisätoimenpiteistä annetun päätöksen EKP/2011/25 muuttamisesta
   (EKP/2012/12)
   (2012/386/EU)
   EUROOPAN KESKUSPANKIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen luetelmakohdan,
   ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 3.1 artiklan ensimmäisen luetelmakohdan ja 18.2 artiklan,
   sekä katsoo seuraavaa:
   
               (1)
            
            
               Euroopan keskuspankkijärjestelmän ja Euroopan keskuspankin perussäännön 18.1 artiklassa määrätään, että Euroopan keskuspankki (EKP) ja niiden jäsenvaltioiden kansalliset keskuspankit, joiden rahayksikkö on euro, voivat tehdä luottotoimia luottolaitosten ja muiden markkinaosapuolten kanssa ja että luottoa annettaessa vakuuksien on oltava riittävät. Eurojärjestelmän rahapolitiikan välineistä ja menettelyistä 20 päivänä syyskuuta 2011 annettujen suuntaviivojen EKP/2011/14 (1) liitteessä I täsmennetään eurojärjestelmän rahapoliittisissa operaatioissa sovellettavat omaisuuserien vakuuskelpoisuusvaatimukset.
            
         
               (2)
            
            
               EKP:n neuvosto katsoo olevan tarpeen tarkistaa suuntaviivojen EKP/2011/14 liitteessä I olevassa 6.2.3.2 kohdassa vahvistettua poikkeusta läheisten sidosten kiellosta sellaisten valtion takaamien pankkien joukkovelkakirjojen osalta, jotka vastapuoli on laskenut liikkeeseen ja käyttää omaan käyttöön vakuutena.
            
         
               (3)
            
            
               Eurojärjestelmän luottotoimiin osallistuvilla vastapuolilla olisi EKP:n neuvoston etukäteissuostumuksella oltava poikkeusoloissa mahdollisuus lisätä niiden liikkeeseenlaskemien valtion takaamien pankkien joukkovelkakirjojen omaa käyttöä yli nykyisen tason.
            
         
               (4)
            
            
               Etukäteissuostumusta koskeviin pyyntöihin olisi liitettävä rahoitussuunnitelma.
            
         
               (5)
            
            
               Siksi eurojärjestelmän rahoitusoperaatioihin sekä vakuuskelpoisuuteen liittyvistä väliaikaisista lisätoimenpiteistä 14 päivänä joulukuuta 2011 annettua päätöstä EKP/2011/25 (2) olisi muutettava vastaavasti,
            
         ON HYVÄKSYNYT TÄMÄN PÄÄTÖKSEN:
   1 artikla
   Muuttaminen
   Lisätään päätökseen EKP/2011/25 uusi 4 b artikla seuraavasti:
   
      ”4 b artikla
      Valtion takaamien pankkien joukkovelkakirjalainojen hyväksyminen
      1.   Vastapuoli, joka laskee liikkeeseen ETA-maan veronkantoon oikeutetun julkisen viranomaisen takaamia vakuuskelpoisia pankkien joukkovelkakirjoja, saa eurojärjestelmän luottotoimissa antaa vakuudeksi sen itsensä tai siihen läheisesti sidoksissa olevan yhteisön liikkeeseenlaskemia tällaisia joukkovelkakirjoja enintään tämän päätöksen voimaantulopäivänä jo vakuudeksi annettujen tällaisten joukkovelkakirjojen nimellisarvoon asti.
      2.   EKP:n neuvosto voi poikkeuksellisissa tapauksissa myöntää poikkeuksia 1 kohdassa vahvistetuista vaatimuksista. Poikkeusta koskevaan pyyntöön on liitettävä rahoitussuunnitelma.”
   
   2 artikla
   Voimaantulo
   Tämä päätös tulee voimaan sen antamispäivänä.
   
      Tehty Frankfurt am Mainissa 3 päivänä heinäkuuta 2012.
      
         
            EKP:n puheenjohtaja
         
         Mario DRAGHI
      
   
   
      (1)  EUVL L 331, 14.12.2011, s. 1.
   
      (2)  EUVL L 341, 22.12.2011, s. 65.